AIŠKINAMASIS MEMORANDUMAS

Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.

Vengrija raštu, kurį Komisija užregistravo 2021 m. vasario 18 d., paprašė leisti toliau taikyti nuo PVM direktyvos 193 straipsnio nukrypti leidžiančią nuostatą, kiek tai susiję su asmeniu, kuriam tenka prievolė mokėti PVM, kai tam tikras tiekimo operacijas vykdo apmokestinamieji asmenys, kuriems taikoma likvidavimo ar bet kokia kita procedūra, kuria teisiškai konstatuojamas jų nemokumas. Vadovaudamasi PVM direktyvos 395 straipsnio 2 dalimi, 2021 m. balandžio 7 d. raštais Komisija pranešė kitoms valstybėms narėms apie Vengrijos prašymą. 2021 m. balandžio 8 d. raštu Komisija pranešė Vengrijai, kad turi visą informaciją, kuri, Komisijos nuomone, yra būtina prašymui įvertinti.

1.PASIŪLYMO APLINKYBĖS

•Pasiūlymo pagrindimas ir tikslai

Remdamosi PVM direktyvos 199 straipsnio 1 dalies g punktu, valstybės narės gali numatyti, kad asmuo, kuriam tenka prievolė mokėti PVM, yra apmokestinamasis asmuo, kuriam tiekiamas nekilnojamasis turtas, kurį skolininkas perleidžia priverstinio pardavimo tvarka (atvirkštinio apmokestinimo mechanizmas). 2017 m. Vengrija paprašė išplėsti atvirkštinio apmokestinimo mechanizmo taikymą ilgalaikio turto tiekimui ir kitų prekių tiekimui ir paslaugų teikimui, kai jų atviros rinkos kaina tiekimo metu yra didesnė nei 100 000 HUF (maždaug 275 EUR), kai prekes tiekiančiam arba paslaugas teikiančiam apmokestinamajam asmeniui taikoma likvidavimo ar bet kokia kita procedūra, kuria teisiškai konstatuojamas tokio asmens nemokumas. Tarybos įgyvendinimo sprendimu (ES) 2018/789 nukrypti leidžiančią priemonę buvo leista taikyti iki 2021 m. gruodžio 31 d.

Ilgalaikis turtas paprastai yra didelės vertės įrankiai, mašinos ir objektai. Be to, Vengrijos teigimu, yra daug nemokių apmokestinamųjų asmenų sudaromų sandorių, viršijančių 100 000 HUF ribą. Dažnai likvidatorius mokėtino PVM nesumoka, nes lėšos turi būti naudojamos ankstesniems reikalavimams įvykdyti. Tačiau pirkėjas, kuris yra teisę į atskaitą turintis apmokestinamasis asmuo, vis dar gali atskaityti mokėtiną PVM, o tai turi neigiamą poveikį biudžetui ir iš esmės taip finansuojamas likvidavimas. Vengrija taip pat užregistravo sukčiavimo atvejų, kai likviduojamos įmonės išrašė fiktyvias sąskaitas faktūras veikiančioms įmonėms ir taip labai sumažino jų mokėtiną mokestį be garantijos, kad sąskaitą išrašęs asmuo sumokės mokėtiną PVM.

Nors Vengrijos nacionalinės mokesčių ir muitų administracijos pateikti duomenys rodo, kad 2017–2020 m. nemokumo procedūrų skaičius nuolat mažėjo, dėl COVID-19 protrūkio ekonominio poveikio artimiausiu metu gali smarkiai padaugėti likviduojamų įmonių, todėl šiems sandoriams būtina toliau taikyti atvirkštinio apmokestinimo mechanizmą.

Todėl Vengrija teigia, kad, atsižvelgiant į pirmiau minėtu tiekimu ar teikimu užsiimančių apmokestinamųjų asmenų, kurie turi finansinių sunkumų, skaičių, reikia apsaugoti mokestines pajamas ir biudžeto interesus. Vengrijos teigimu, atvirkštinio apmokestinimo mechanizmas yra tinkama priemonė šiam tikslui pasiekti. Likviduojamas apmokestinamasis asmuo neprivalėtų mokėti PVM, klientas nebūtų baudžiamas, o valstybės biudžetas neprarastų pajamų.